JMART นำทีมวิ่งคึก! นลท.แห่เก็งกำไรรับงบ Q2 โตยกกลุ่ม
กลุ่ม JMART วิ่งคึก รับแรงเก็งกำไรเพื่อรับวอร์แรนต์ JMART-W5 ซึ่งจะขึ้น XW ในวันพรุ่งนี้ “โบรก” คาดธุรกิจไตรมาส 2 โตต่อเนื่อง
14 ก.ค. 2564

ผู้สื่อข่าวรายงานว่า วันนี้ (14 ก.ค. 64) ราคาหุ้นบริษัท เจ มาร์ท จำกัด (มหาชน) หรือ JMART ปิดตลาดวันนี้ อยู่ที่ระดับ 38.00 บาท เพิ่มขึ้น 1.50 บาท หรือ 4.11% โดยทำจุดสูงสุดที่ 38.25 บาท และทำจุดต่ำสุดที่ 36.25 บาท ด้วยมูลค่าการซื้อขาย 1.175  พันล้านบาท
ราคาหุ้นบริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ปิดตลาดวันนี้ อยู่ที่ระดับ 47.25 บาท เพิ่มขึ้น 2.25 บาท หรือ 5.00% โดยทำจุดสูงสุดที่ 47.50 บาท และทำจุดต่ำสุดที่ 45.00 บาท ด้วยมูลค่าการซื้อขาย 673.88 ล้านบาท
ราคาหุ้นบริษัท ซิงเกอร์ประเทศไทย จำกัด (มหาชน) หรือ SINGER ปิดตลาดวันนี้ อยู่ที่ระดับ 44.25 บาท เพิ่มขึ้น 2.00 บาท หรือ 4.73% โดยทำจุดสูงสุดที่ 46.25 บาท และทำจุดต่ำสุดที่ 42.25 บาท ด้วยมูลค่าการซื้อขาย 637.97 พันล้านบาท
นายวิจิตร อายะพิศิษฐ นักกลยุทธ์การลงทุน บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) หรือ MBKET เปิดเผยว่า ราคาหุ้นในกลุ่ม JMART ต่างปรับตัวขึ้น ในวันนี้ ด้วยวอลุ่มเทรดที่เข้ามาอย่างคึกคัก คาดว่าจะเป็นการเข้ามาเล่นเก็งกำไรของนักลงทุน เนื่องจากบริษัทฯในกลุ่ม JMART ทั้ง บริษัท เจ มาร์ท จำกัด (มหาชน) หรือ JMART, บริษัท ซิงเกอร์ประเทศไทย จำกัด (มหาชน) หรือ SINGER และบริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ซึ่งคาดการณ์ว่าจะมีผลดำเนินงานงวดไตรมาส 2/2564 ออกมาดี
โดยเฉพาะ SINGER คาดว่ากำไรงวดไตรมาส 2/2564 จะทำ All time high ทำจุดสูงสุดใหม่ซึ่งจะมีการเติบโตทั้ง จากไตรมาสก่อนหน้าและจากงวดเดียวกันของปีก่อน ส่วน JMT คาดว่ากำไรในไตรมาส 2/2564 จะสูงเป็นอันดับ 2 จากที่เคยทำไว้ และทั้ง SINGER และ JMT ก็จะมาช่วยหนุนให้ JMART ซึ่งเป็นบริษัทแม่มีการผลกำไรในไตรมาส 2/2564 ออกมาอยู่ในเกณฑ์ที่ดีด้วย
สำหรับปัจจัยพื้นฐานได้แนะนำ “ซื้อ” หุ้น SINGER ให้ราคาเป้าหมาย 50 บาท, JMT ให้ราคาเป้าหมาย 53 บาท และ JMART ให้ราคาเป้าหมาย 44.50 บาท
นอกจากนี้ JMART ยังมีแรงหนุนจากการเล่นเก็งกำไรเพื่อรับวอร์แรนต์ JMART-W5 ซึ่งจะขึ้นเครื่องหมาย XW ในวันพรุ่งนี้ (15 กรกฎาคม 2564)